《隔帘听 立夏日雨》
清代·邹祗谟

何事欺花赚柳，恨煞春难住。几层烟雾空濛处。恰盼到黄昏，潇潇神雨。

才做暖，又轻寒，梦中九十还重数。黄蜂紫蝶，浪向荼蘼舞。

春归百计寻春补。织尽冰丝，断肠千缕。浑无语。道春这回真去。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。